Unitatea pentru Integritatea Atletismului (AIU) a anunţat luni că a întărit controalele înaintea Jocurilor Olimpice ce vor avea loc în vara acestui an la Paris, scrie L'Equipe, potrivit Agerpres.
AIU a indicat, într-un raport, că a intensificat controalele în afara competiţiei între Campionatele Mondiale care au avut loc în 2022 la Eugene şi cele de anul trecut de la Budapesta. AIU a menţionat punerea sub supraveghere a federaţiilor din Brazilia, Portugalia, Ecuador şi Peru, cărora le-a cerut să-şi intensifice monitorizarea.
Devenită unul dintre principalii actori în lupta împotriva dopajului în lumea sportului, AIU urmăreşte să reducă numărul sportivilor care nu au fost testaţi în afara competiţiei şi care ajung pe podiumuri sau în Top 8 mondial.
În 2023, 84% dintre sportivii care au terminat în primii opt într-o probă de la Campionatul Mondial au fost testaţi de cel puţin trei ori în afara competiţiei în cele zece luni premergătoare Mondialului (6% fără testare în afara competiţiei). Aceiaşi finalişti au fost, de asemenea, testaţi în medie de 5,54 ori (întotdeauna în afara competiţiei), pe primul loc fiind atleţii din Kenya, în cazul cărora media acestor teste în afara competiţiei este de 7,4 (11,4 dacă sunt luate în calcul toate controalele).
În total, 8.466 de teste au fost efectuate în perioada de pregătire în vederea Mondialelor de la Budapesta (aceasta însemnând cu 10 luni înainte), faţă de 6.359 pentru Eugene, iar 92% dintre finaliştii ultimelor Campionate Mondiale au fost supuşi în medie la cel puţin trei controale antidoping (în afara sau în timpul competiţiei), procentul fiind de aproape 100% în cazul atleţilor care au fost supuşi la un control sau două.
În schimb, după cum subliniază AIU, domeniul său de acţiune se concentrează asupra elitei, ceea ce explică de ce 13% dintre participanţii la ultimele Cupe Mondiale nu au fost supuşi niciunui control în săptămânile şi lunile dinaintea evenimentului.
Având în vedere rezultatele sale, AIU a decis să întărească monitorizarea unor federaţii. Brazilia, Ecuador, Portugalia şi Peru se vor confrunta cu reguli mai stricte în afara competiţiei (cel puţin trei teste în afara competiţiei în perioada de zece luni premergătoare Jocurilor Olimpice, pentru sportivii care aleargă pe distanţe de cel puţin 800 m, obligaţia unui test EPO şi a altuia altul pentru monitorizare biologică) pentru a putea participa la JO de la Paris.
Aceste patru federaţii au primit un avertisment cu privire la testările efectuate de ele după Mondialele din 2022 şi nu au demonstrat, de atunci, că au făcut eforturi în această direcţie. Pe de altă parte, Cehia şi Noua Zeelandă, care au fost şi ele vizate, "şi-au îmbunătăţit considerabil testarea", potrivit AIU.
"Această acţiune este dificilă, dar necesară, deoarece nu am primit un răspuns adecvat din partea acestor federaţii la avertismentele clare pe care le-am dat după Mondialele de la Eugene", a declarat David Howman, preşedintele AIU.
"În acest an olimpic, sperăm că acest lucru va aminti tuturor federaţiilor membre că AIU şi WA (World Athletics, Federaţia Internaţională de Atletism - n. r.) iau foarte în serios asigurarea unor condiţii de concurenţă echitabile pentru atleţi", a adăugat el.